Original grøsser fra Shyamalan
Jeg har sjelden sett en film der humor og skrekk er så finurlig blandet. 
Regissør M. Night Shyamalan har lagt en ny fulltreffer til sin merittliste. 

Den indiskfødte, amerikanske regissøren har med filmer som "Den sjette sansen", "Signs" og "The Village" markert seg med plot der det overnaturlige og mystiske spiller en sentral rolle. 
Nå, i "The Visit", tar han oss med til galskapens rike på en høyst original måte. 

Det starter så hyggelig ved at et søskenpar vil la sin enslige mor få en ferieuke alene med hennes nye kjæreste. 
Følgelig sier de ja til en invitasjon fra besteforeldrene som de aldri før besøkt. 

Et lykketreff er bruken av to dyktige, unge skuespillere: 
17-åringen Olivia DeJonge i rollen som Becca, og i særdeleshet 14 år gamle Ed Oxenbould som lillebror Tyler. 
Hans evner som rapper funker strålende og setter en lystig stemning på turen til besteforeldrehuset. 

Vellykket er også Shyamalans fortellergrep (han regisserer sitt eget manus) der han lar barna bruke hvert sitt kamera for å lage en film om ferieuka hos de gamle. 
Subjektiv filming er brukt før i grøssere, men her skjer det mer elegant enn noen gang. 
Ny vri på gamle klisjeer 

Å lage god sjangerfilm handler om å turnere velkjente klisjeer med en ny vri. 
Det avsidesliggende huset blir skumlere og skumlere og besteforeldrene oppfører seg rarere og rarere. 
En gedigen stekeovn på kjøkkenet gir assosiasjoner til heksas ovnsbruk i eventyret om Hans og Grete. 
Men Shyamalan gjør alt på sin måte og overrasker med alternative vendinger. 

Skal man tro regissørens twittermeldinger, forberedte han tre ulike versjoner av filmen, en ren komedie, en skrekkfilm og en midt imellom. 
Det er det siste han har laget, og den funker skikkelig bra. 
